
	COMISIA JURIDICĂ DE DISCIPLINĂ ŞI IMUNITĂŢI


	București, 26 august 2021
PLx.515/2016



RAPORT 
asupra

proiectului de Lege referitor la procedura privind emiterea somației de plată pentru creanțele necontestate
În conformitate cu prevederile art.95 din Regulamentul Camerei Deputaților, republicat, cu modificările și completările ulterioare, Comisia juridică, de disciplină și imunități a fost sesizată spre dezbatere în fond, cu proiectul de Lege referitor la procedura privind emiterea somației de plată pentru creanțele necontestate, transmis cu adresa nr. PLx. 515/2016, înregistrată la Comisia juridică, de disciplină și imunități cu nr.4C-13/1236 din 8 noiembrie 2016.

Conform prevederilor articolului 75 alineatele (1) și (3) din Constituția României, republicată, și ale art. 92 alin. (9) pct. 1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.


Senatul, în calitate de primă Cameră sesizată, a adoptat proiectul de Lege în ședința din 1 noiembrie 2016. 

Consiliul Legislativ a avizat favorabil, cu observații și propuneri conform avizului nr. 310 din 6 aprilie 2016.
Proiectul de Lege supus dezbaterii are ca obiect de reglementare instituirea unei proceduri privind emiterea somației de plată în scopul simplificării, accelerării și reducerii costurilor referitoare la creanțe certe, lichide și exigibile necontestate, intervențiile legislative fiind argumentate prin faptul că litigiile prin care se urmărește obținerea unui titlul executoriu pentru creanțe care nu sunt contestate de către partea adversă pot fi soluționate de către alte profesii juridice.
Comisia pentru drepturile omului a avizat favorabil proiectul de Lege potrivit avizului din 15 februarie 2017.

Guvernul României, nu susține adoptarea inițiativei legislative potrivit punctelor de vedere comunicate prin adresele nr.1161 din 16 iunie 2016, 2084 din 29 martie 2017 și 33/DPSG/17.01.2020.
În conformitate cu prevederile art.61 din Regulamentul Camerei Deputaților, republicat, membrii Comisiei au examinat inițiativa legislativă în ședința desfășurată în sistem mixt din data de 26 august 2021. 

La ședința Comisiei juridice, de disciplină și imunități deputații au participat conform listei de prezență și dl Mihai Pașca secretar de stat în Ministerul Justiției.
În urma dezbaterilor, membrii Comisiei juridice, de disciplină și imunități au hotărât, cu majoritate de voturi, să propună plenului Camerei Deputaților, un raport de respingere a proiectul de Lege referitor la procedura privind emiterea somației de plată pentru creanțe necontestate.
În raport cu obiectul și conținutul reglementării, proiectul de Lege face parte din categoria legilor ordinare.

